b'\n_START_ARTICLE_\nLokaltrafikkhistorisk forening\n_START_SECTION_\nSporveismuseet Vognhall 5\n_START_PARAGRAPH_\nSporveismuseet Vognhall 5 ligger p\xc3\xa5 Majorstuen i Oslo. Vognhallen, som ble bygget i 1913 for Kristiania Elektriske Sporvei, er tegnet av Paul A. Due. Lokaltrafikkhistorisk forening flyttet inn i 1983 og \xc3\xa5pnet museet f\xc3\xb8rste gang i 1985. I perioden 1995 \xe2\x80\x93 1996 ble bygningen pusset opp, og hele utstillingen ble bygget opp p\xc3\xa5 nytt._NEWLINE_Museet og Lokaltrafikkhistorisk forening ble tildelt Oslo bys kunsterpris for 2016.\n_START_SECTION_\nSporforbindelse\n_START_PARAGRAPH_\nMuseet fikk tilbake sporforbindelse med AS Oslo Sporveiers \xc3\xb8vrige nett i 1994. I perioder kj\xc3\xb8res det veterantrikk i samarbeid med Oslo Sporvognsdrift. Vognene er bemannet med frivillig mannskap, men alle vognf\xc3\xb8rerne er fra f\xc3\xb8r av ansatt ved Oslo Sporvognsdrift.\n_START_SECTION_\nUtstillingen\n_START_PARAGRAPH_\nSelve museet best\xc3\xa5r av en omfattende vognpark som representerer alle epoker av Oslos kollektivtransport-historie. Det finnes rundt 25 sporvogner og 10 busser i utstillingen. I tillegg kommer andre kj\xc3\xb8ret\xc3\xb8y. I museet finnes blant annet: Hestesporvogn fra 1875, Holmenkolbanevogn fra 1897, Ekebergbanevogner, A-vogn, \xe2\x80\x9cGullfisk\xe2\x80\x9d, \xe2\x80\x9cKylling\xe2\x80\x9d og mange andre toakslede vogntyper. P\xc3\xa5 bussiden finnes blant annet \xe2\x80\x9cJusterbussen\xe2\x80\x9d fra Ekebergbanen, trolleybuss, bensinbuss fra 1939, Leyland Worldmaster og B\xc3\xbcssing. Rundt vognutstillingen finnes en stor fotoutstilling med forklarende tekster, skilteffekter og kart.\n_START_SECTION_\nMuseumsbutikk\n_START_PARAGRAPH_\nSporveismuseet inneholder en liten museumsbutikk som selger alle slags sporveisrelaterte effekter: B\xc3\xb8ker, tidsskrifter, DVD-er, postkort, modeller og kalendre.\n_START_SECTION_\nMuseumssporveien, Vinterbro\n_START_PARAGRAPH_\nLTF arbeider med \xc3\xa5 bygge opp en museumssporvei ved forn\xc3\xb8yelsesparken TusenFryd p\xc3\xa5 Vinterbro. Arbeidet med anlegget startet opp p\xc3\xa5 70-tallet og har sakte, men sikkert, skredet fremover. En del tekniske arbeider rundt det elektriske anlegget gjenst\xc3\xa5r f\xc3\xb8r museumssporveien kan \xc3\xa5pne for drift med passasjerer. N\xc3\xa5v\xc3\xa6rende tras\xc3\xa9lengde er om lag 300 meter, og anlegget best\xc3\xa5r for\xc3\xb8vrig av vognhall, hovedbygningen Slemdal stasjon fra 1898, en likeretterstasjon, Narvesenkiosken "Tyrihans", en hvilebrakke fra Stortorvet og flere andre historiske bygninger. Det er opprettet et eget aksjeselskap, Museumssporveien AS, hvis oppgave er \xc3\xa5 bes\xc3\xb8rge driften av anlegget. Samtlige A-aksjer med stemmerett eies av foreningen, mens B-aksjene uten stemmerett er fordelt mellom medlemmene. SS-vogn 87 er tiltenkt rollen som ordin\xc3\xa6r driftsvogn ved anlegget, supplert med kj\xc3\xb8ring med SS-plogvogn 398._NEWLINE_I forbindelse med ombygging av Holmenkollbanen har foreningen f\xc3\xa5tt overta skinner og kj\xc3\xb8reledning for en symbolsk sum.\n_START_SECTION_\nPublikasjoner\n_START_PARAGRAPH_\nLokaltrafikkhistorisk forening gir ut tidsskriftet Lokaltrafikk med normalt 3-4 nummer i \xc3\xa5ret. I tillegg utgis nyhetsbulletinen LTF-nytt ved behov, og informasjon og meninger utveksles p\xc3\xa5 e-postforumet LTF-forum.\n_START_SECTION_\nRestaurering\n_START_PARAGRAPH_\nLTF restaurerer busser og trikker. Eksempler p\xc3\xa5 dette er Bl\xc3\xa5trikktoget 307 + 347 fra 1913 og vogn nr. 32 fra Gr\xc3\xb8nntrikken fra 1899. Foreningens Holmenkolbanevogn nr. 42 er f\xc3\xb8rt tilbake til utseendet fra 1925. Et stort, p\xc3\xa5g\xc3\xa5ende restaureringsprosjekt er gjenoppbyggingen av Oslo Sporveiers buss nr. A-177 fra 1933. Arbeidet finansieres dels med egne midler, dels gjennom bevilgninger fra stat, kommune og sponsorer. Restaureringsarbeidet drives av b\xc3\xa5de fagfolk og legfolk.'